
ROZSUDOK V MENE SLOVENSKEJ REPUBLIKY Okresný súd Galanta v konaní vedenom pred sudcom A. B. C. vo veci starostlivosti súdu o maloleté dieťa: D. E., nar. X.X.XXXX, toho času v starostlivosti navrhovateľov, v konaní zastúpené kolíznym opatrovníkom Úradom práce, sociálnych vecí a rodiny Galanta, zastúpené poručníkom: Mesto Trnava, dieťa rodičov - matky: v rodnom liste neuvedená, a otca: v rodnom liste neuvedená, o návrhu navrhovateľov: 1/ F. G. E., nar. XX.X.XXXX, trvale bytom H. XXX, H., a 2/ A. D. E., nar. XX.X.XXXX, trvale bytom H. XXX, H., na osvojenie, takto rozhodol: I. Maloleté dieťa D. E., nar. X.X.XXXX, sa stáva po právoplatnosti tohto rozsudku spoločným osvojencom navrhovateľov. II. Priezvisko maloletého dieťaťa bude „E.“. III. Osvojitelia sa zapíšu v knihe narodení A. I. E., zväzok XXX, ročník XXXX, strana XX, poradové číslo XXX, ako rodičia maloletého dieťaťa. IV. Účastníci nemajú právo na náhradu trov konania. odôvodnenie: 1. Navrhovatelia sa návrhom doručeným Okresnému súdu Galanta dňa 4.4.2025 domáhali osvojenia na maloleté dieťa D. E., pričom osvojenkyňa bude mať po osvojení priezvisko „E.“. Z návrhu vyplynulo aj to, že maloleté dieťa sa narodilo utajeným pôrodom. Uznesením OS Trnava č. k. l04P/61/2024-33 zo dňa 24.07.2024, právoplatným dňa 24.07.2024, bola neodkladným opatrením dočasne zverená do ich starostlivosti a následne rozsudkom Okresného súdu Trnava č.k. 104P/64/2024-39 zo dňa 03.09.2024, právoplatným dňa 09.10.2024 bola zverená do ich predosvojiteľskej starostlivosti. Maloleté dieťa je u navrhovateľov od 24.7.2024 a veľmi ju ľúbia. Navrhovatelia sú zdraví, nie sú trestaní a majú vhodné podmienky vo svojej domácnosti. Maloleté dieťa je zdravé, a je vedené u lekárky A. J. K.. L. M. G. A. N. O. C. P. Q., jeho priemerný mesačný čistý príjem za obdobie 3/2024 - 2/2025 je 3306,36 Eur. Navrhovateľka je toho času na rodičovskej dovolenke, jej príjem pozostáva z rodičovského príspevku vo výške 482,30 EUR a invalidného dôchodku vo výške 413,50 EUR. 2. Súd pojednával v neprítomnosti poručníka A. E. v zmysle § 31 CMP v spojení s § 180 CSP, ktorému bolo predvolanie na pojednávanie riadne doručené, svoju neúčasť na pojednávaní ospravedlnil a súhlasil s pojednávaním a rozhodnutím bez jeho prítomnosti a zároveň súhlasil s osvojením maloletého dieťaťa, čo je zrejmé z listu A. E. zo dňa 28.5.2025 na č.l. 54. 3. Bolo zrealizované pojednávanie zo dňa 24.6.2025. Z výpovede navrhovateľa 1/ F. G. E. vyplynulo aj to, R. S. T. G. A. N. U. T. C. P. Q. s priemerným čistým mesačným príjmom 2.200 eur. Má spôsobilosť
na právne úkony v plnom rozsahu. Svoj zdravotný stav hodnotí ako dobrý. Je zapísaný do zoznamu žiadateľov o osvojenie. O maloleté dieťa sa stará od 24.07.2024. Zdravotný stav maloletého dieťaťa hodnotí ako výborný. Z výpovede navrhovateľky 2/ A. D. E. vyplynulo aj to, že je na rodičovskom príspevku 482,30 eur, poberá prídavok na dieťa 60 eur, je poberateľkou invalidného dôchodku vo výške 413,50 eur. Má spôsobilosť na právne úkony v plnom rozsahu. Svoj zdravotný stav hodnotí ako dobrý, i keď je sledovaná odbornými lekármi kvôli chorobe z detstva. Je zapísaná do zoznamu žiadateľov o osvojenie. O maloleté dieťa sa stará od 24.07.2024. Zdravotný stav maloletého dieťaťa hodnotí ako veľmi dobrý. Z výpovede kolízneho opatrovníka vyplynulo aj to, že dieťa sa nachádza u navrhovateľov od 24.07.2024 nepretržite na základe opakovaného prešetrenia neboli zistené nedostatky starostlivosti navrhovateľov. Zdravotný stav navrhovateľov je vyhovujúci a osvojenie je v najlepšom záujme maloletého dieťaťa. Súhlasí s osvojením. 4. Súd vo veci vykonal dokazovanie listinnými dôkazmi a oboznámením podstatného obsahu pripojených spisov. 5. Podľa § 97 ods. 1 ZR: Osvojením vzniká medzi osvojiteľom a osvojencom rovnaký vzťah, aký je medzi rodičmi a deťmi. Medzi osvojencom a príbuznými osvojiteľa vzniká osvojením príbuzenský vzťah. Osvojitelia majú pri výchove detí rovnakú zodpovednosť a rovnaké práva a povinnosti ako rodičia. 6. Podľa § 97 ods. 2 ZR: O osvojení rozhoduje súd na návrh osvojiteľa. 7. Podľa § 98 ZR: Osvojiteľom sa môže stať len fyzická osoba, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, je zapísaná do zoznamu žiadateľov o osvojenie podľa osobitného predpisu a spôsobom svojho života a života osôb, ktoré s ňou žijú v domácnosti, zaručuje, že osvojenie bude v záujme maloletého dieťaťa. Táto podmienka sa nevzťahuje na ustanovenie § 100 ods. 3. 8. Podľa § 99 ods. 1 ZR: Medzi osvojiteľom a osvojencom musí byť primeraný vekový rozdiel. 9. Podľa § 99 ods. 2 ZR: Osvojiť možno len maloleté dieťa, ak je osvojenie v jeho záujme. 10. Podľa § 100 ods. 1 ZR: Osvojiť maloleté dieťa môžu manželia alebo jeden z manželov, ktorý žije s niektorým z rodičov dieťaťa v manželstve, alebo pozostalý manžel po rodičovi alebo osvojiteľovi maloletého dieťaťa. Maloleté dieťa môže výnimočne osvojiť aj osamelá osoba, ak sú splnené predpoklady, že osvojenie bude v záujme dieťaťa. 11. Podľa § 100 ods. 2 ZR: Ako spoločné dieťa môžu maloletého osvojiť len manželia. 12. Podľa § 102 ods. 1 ZR: Na osvojenie nie je potrebný súhlas rodičov osvojovaného maloletého dieťaťa ani súhlas maloletého rodiča maloletého dieťaťa, ak a) počas najmenej šiestich mesiacov neprejavovali skutočný záujem o maloleté dieťa najmä tým, že ho nenavštevovali, neplnili si pravidelne a dobrovoľne vyživovaciu povinnosť k maloletému dieťaťu a nevynaložili úsilie upraviť si svoje rodinné a sociálne pomery tak, aby mohli osobne vykonávať starostlivosť o maloleté dieťa, ak im v prejavení záujmu nebránila závažná prekážka, alebo b) počas najmenej dvoch mesiacov po narodení dieťaťa neprejavili o dieťa žiadny záujem, ak im v prejavení záujmu nebránila závažná prekážka, alebo c) je rodičom žena, ktorá požiadala o utajenie svojej osoby v súvislosti s pôrodom podľa osobitného predpisu17b) a počas najmenej dvoch mesiacov po narodení dieťaťa neprejavila o dieťa žiadny záujem, alebo d) dajú súhlas na osvojenie vopred bez vzťahu k určitým osvojiteľom. 13. Podľa § 102 ods. 3 prvá veta ZR: Súhlas na osvojenie v prípadoch uvedených v odseku 1 dáva opatrovník, ktorý bol osvojovanému maloletému dieťaťu ustanovený v konaní o osvojenie. 14. Podľa § 103 ods. 1 ZR: Pred rozhodnutím súdu o osvojení musí byť maloleté dieťa najmenej po dobu deviatich mesiacov v starostlivosti budúceho osvojiteľa. Náklady spojené s predosvojiteľskou starostlivosťou uhrádza budúci osvojiteľ.
15. Podľa § 105 ZR: Osvojenec bude mať priezvisko osvojiteľa. Spoločný osvojenec manželov bude mať priezvisko určené vyhlásením snúbencov pri uzavieraní manželstva podľa § 6 ods. 3 a 4 pre ostatné deti. To platí aj v prípade, že osvojiteľom je manžel matky osvojenca. 16. Podľa § 106 ods. 1 ZR: Osvojením zanikajú vzájomné práva a povinnosti medzi osvojencom a pôvodnou rodinou, ako aj medzi osvojencom a poručníkom alebo opatrovníkom, ktorý mu bol ustanovený súdom. 17. Podľa § 106 ods. 2 ZR: Ak je osvojiteľ manželom jedného z rodičov osvojenca, príbuzenské vzťahy medzi osvojencom, rodičom a jeho príbuznými zostávajú zachované. 18. Podľa § 108 ZR: Osvojiteľ sa zapíše v matrike namiesto rodiča osvojenca na základe oznámenia súdu. 19. Súd mal na základe vykonaného dokazovania za preukázané, že u maloletého dieťaťa i osvojiteľov sú splnené všetky zákonné podmienky na rozhodnutie o osvojení. Ide o maloleté dieťa z utajeného pôrodu a rodičia boli pozbavení rodičovských práv, čo je zrejmé z rozsudku Okresného súdu Trnava sp. zn. 104P/54/2024 zo dňa 3.9.2024. Zdravotný stav osvojiteľov i osvojenca je zlučiteľný s účelom osvojenia, čo je zrejmé z lekárskych potvrdení na č.l. 22-24, a je medzi nimi primeraný vekový rozdiel, čo je zrejmé zo sobášneho listu navrhovateľov na č.l. 2 a rodného listu maloletého dieťaťa na č.l. 3. Osvojitelia sú manželia, čo je zrejmé zo sobášneho listu navrhovateľov na č.l. 2, z ich manželstva deti nepochádzajú, bývajú rodinnom dome, domácnosť je zariadená štandardným nábytkom, udržiavaná v čistote, čo je zrejmé zo správy kolízneho opatrovníka zo dňa 30.5.2025 na č.l. 51, sú zapísaní do zoznamu žiadateľov o náhradnú rodinnú starostlivosť formou osvojenia, čo je zrejmé z rozhodnutia na č.l. 15-16, sú zdraví, bezúhonní, čo je zrejmé z výpisu registra trestov navrhovateľov na č.l. 4-7, majú spôsobilosť na právne úkony v plnom rozsahu, navrhovateľ je riadne zamestnaný, navrhovateľka je na invalidnom dôchodku a na rodičovskom príspevku, čo je zrejmé z výpovede navrhovateľa a navrhovateľky na pojednávaní, spĺňajú osobnostné a morálne predpoklady pre výkon riadnej starostlivosti o maloleté dieťa, pričom maloleté dieťa sa nachádza v ich starostlivosti ako budúcich osvojiteľov od 24.7.2024 teda 11 mesiacov, čo je zrejmé zo správy kolízneho opatrovníka zo dňa 30.5.2025 na č.l. 51. Maloleté dieťa má v súčasnosti 1 rok, čo je zrejmé z rodného listu maloletého dieťaťa na č.l. 3, nachádza sa v celodennej osobnej starostlivosti navrhovateľky, je zdravé, vyvíja sa veku primerane, k navrhovateľom si vytvorilo silnú citovú väzbu. Vzhľadom k uvedenému súd dospel k záveru, že osvojenie bude v záujme maloletého dieťaťa, preto rozhodol tak, ako je uvedené vo výroku tohto rozhodnutia a návrhu v plnom rozsahu vyhovel. 20. Podľa § 52 CMP: Žiaden z účastníkov nemá nárok na náhradu trov konania, ak tento zákon neustanovuje inak. 21. O trovách konania súd rozhodol v súlade s § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozhodnutiu je možné podať odvolanie na Okresnom súde Galanta v lehote do 15 dní odo dňa jeho doručenia, pokiaľ sa po vyhlásení rozhodnutia oprávnená osoba nevzdala odvolania. V odvolaní sa popri všeobecných náležitostiach podania ako ktorému súdu je určené, kto ho robí, ktorej veci sa týka, čo sa ním sleduje, podpis, v prebiehajúcom konaní spisová značka tohto konania, uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V prípade, že povinný dobrovoľne neplní čo mu ukladá vykonateľné rozhodnutie, môže oprávnený podať návrh na vykonanie exekúcie podľa zákona č. 233/1995 Z.z., a v prípade, že ide o rozhodnutie o starostlivosť o maloletého, styk s maloletým alebo iná ako peňažná povinnosť vo vzťahu k maloletému návrh na súdny výkon rozhodnutia podľa štvrtej časti CMP.

